《赠藤州太守孙周伯原公诗》
明代·吴伯宗

圣主兴鸿业，高贤际盛时。明良千载会，精白一心为。

昔者邦初造，超然识独奇。飞章腾制阃，流誉霭京师。

遂有公车召，俄蒙国士知。布衣侔相任，大篆赞皇基。

白日青龙殿，丹霄紫凤仪。马周方谏切，邓禹即名垂。

侍从恩殊渥，优游诏许辞。全身兼宠辱，厉操不磷缁。

分已安蓬室，心犹恋赤墀。刍荛终有献，葵藿岂忘私。

荡荡经纶语，明明画一规。匪为干利禄，直欲佐雍熙。

天宇新无战，风云定有期。隼飞仍华岳，鲲化必天池。

行色春将近，长歌计未迟。清江催画鹢，上苑听黄鹂。

阊阖金门启，蓬莱彩仗移。眷应深自昔，恩益重于斯。

姻序连中表，樽醪惜别离。赠言冰雪里，愿保岁寒姿。

作者简介：江西金溪人，名祏，以字行。洪武四年初开科，廷试第一。授礼部员外郎，与修《大明日历》。以不附胡惟庸，坐事谪居凤阳。上书论时政，因言惟庸专恣。帝得奏召还，命使安南。历官武英殿大学士，后坐事降检讨。十七年又坐事谪云南卒。有《南宫》、《使交》、《成均》、《玉堂》四集。